ming030890/wiki-yue-high-quality huggingface dataset:
潘曉穎被殺案

潘曉穎被殺案，又名陳同佳殺人案，係2018年一單兇殺案，發生喺臺灣臺北，死者潘曉穎係位香港女人，同男朋友到臺灣旅遊嗰陣被殺害同棄屍，疑兇陳同佳之後潛逃到香港。由於香港同臺灣之間無移交逃犯嘅協議，疑兇未能夠引渡返臺灣受審謀殺罪，引起香港社會廣泛關注，政府因為噉而提出修訂《逃犯條例》，但亦引起唔少爭議。

經過
死者係20歲女子潘曉穎，生前讀過香港專業教育學院黃克競分校嘅高級文憑課程，中途退學。2018年2月7號，佢同佢19歲無業男朋友陳同佳到臺灣旅遊慶祝情人節，但最後只得陳一個人喺2月17號晚返香港，女方屋企人發覺個女遲遲未返香港，就喺3月5號同警方報案，警方之後發現陳盜用潘嘅銀行卡撳錢，3月13號拉咗陳去盤問，陳承認喺臺灣殺死咗潘後棄屍，供出棄屍地點。香港警方隨即通知臺北警方，喺3月14號搵返潘條屍。
據臺北警方調查，潘曉穎同陳同佳喺2月17號凌晨入住臺北大同區紫園飯店，兩人喺酒店房爭執，陳勒死咗潘，陳將潘條屍放入行李篋，朝早帶住個篋搭臺北捷運去到竹圍站，將個篋棄置喺車站外面嘅草地。根據驗屍報告，證實潘係畀人從後用手臂圈繞頸部勒死，又發現佢肚入面有咗超過3個月嘅胎，即係一屍兩命。
由於香港警方控告唔到陳同佳謀殺，只係可以控告佢四項洗黑錢罪，喺2019年4月12號由香港高等法院審理。控方披露被告喺警誡下承認嘅案情。案情話陳同佳同潘曉穎喺2017年7月喺同一間公司返兼職而結識，一個月後拍拖，同年12月兩人計劃去臺灣玩，同時陳知道潘發現有5個禮拜身紀。佢哋喺2018年2月起程去臺灣玩。根據陳嘅口供，佢哋2月17號凌晨返到酒店，兩人性交後發生爭執，期間潘突然同陳講肚入面嗰個胎係前男友嘅，又播咗段佢同另一個男人性交嘅影片，陳就將潘嘅頭撼埋牆，再勒佢條頸約莫10分鐘直到潘斷氣。陳之後將潘條屍放入篋，就上床睏覺，第二朝起身佢掉咗潘嘅一啲個人物品，再搭捷運到竹圍站，用咗2個鐘搵地方棄屍。陳承認潘死後用潘張提款卡提款2萬蚊新臺幣，返香港後又分三次總共提款1.92萬蚊港紙，而潘嘅數碼相機（約值2000蚊港紙）同iPhone 6手機（約值6000蚊港紙）都畀陳攞咗。陳承認4項洗黑錢罪。佢喺4月29號被判坐29個月監，扣除已經扣押嘅時間同假期，喺同年10月23號放監。
臨放監前，陳同佳去信行政長官，話佢願意過臺灣嗰邊投案。不過臺灣當局希望港府通過司法互助機制將佢移交，或者由臺方派員到香港押解佢返臺灣，但都畀港府一一拒絕。

點解陳氏未因殺人罪帶上法庭
皆因香港同臺灣之間「無移交逃犯嘅協議」，而且大陸並無現行法律插手香港同埋台灣政治以外刑事案件。結果，由台逃返港嘅陳同佳，並未被香港同埋中國大陸去控告佢謀殺罪。而台灣當局表示只會捉拿佢，唔受理曾經逃走嘅佢所謂「自首」要求。

中華民國同中華人民共和國之間立場分裂
睇埋：出入境自由、一個中國同台獨
大陸同香港一方認為：台灣當局係，當發現陳同佳現身中華民國臺灣地區出入境區域（邊境）就會阻止佢入境，並即時「逮捕」！第二個情況係，當時民進黨蔡英文政府甚至向香港提出，台方可派員去香港「接走陳同佳」。但「中方」係唔接納。因為香台方帶有政治意圖以違反所謂「一個中國」原則。管浩鳴轉述陳「意願」係「自首」，然而陳從未公開現身，並前往台境。管話係要台方先「人道」處理。湯家驊話，台灣用司法管轄權為由，阻陳入境等做法係違「國際標準」。
2019年當時中華民國內政部次長陳宗彥表示，對於港府宣稱台方禁止陳同佳入境並要求台方取消對其入境管制一事，批評港府講法錯誤，強調台方僅禁止網簽，並無禁止陳同佳入境。內政部話，電子簽證只供觀光或商務原因，但陳同佳屬「通緝犯」，所以陳要臨櫃申請入境，以便掌握行蹤，確保機上安全。

拉扯出送犯到大陸（送中）話題
香港政府嘅保安局喺2019年2月12號向立法會提議，將《刑事事宜相互法律協助條例》同《逃犯條例》訂明唔適用喺「香港與中國其他部份」嘅條文刪走，亦建議容許以「一次性個案」方式適用喺香港同任何未同佢訂有長期安排嘅地方，畀行政長官權力發證明書啟動處理臨時拘捕同移交嘅請求，喺2月13號到3月4號期間搞公眾諮詢。
不過呢個建議引起泛民主派同商界反對，其中泛民主派憂慮中國大陸當局會藉呢個渠道去捉香港異見人士返大陸，而商界就憂慮因為商業行為畀中國大陸當局控告觸犯經濟罪行要返大陸審。
民間人權陣線喺4月28號發起咗反《逃犯條例》修訂遊行，號稱有13萬人參加，警方就話高峰期有2.28萬人，兩個數字都係2017年特首林鄭月娥上任後嘅新高。
雖則坊間提出過唔少反建議，譬如將「域外法權」延伸到謀殺等嚴重罪行，或者實行「港人港審」—只有非香港人先至移交境外，但都一一被政府駁斥話唔可行。
到6月，政府唔理社會對修例嘅爭議，跳過首讀直接將議案提上二讀，引發反修例運動。即使之後政府宣佈暫緩修例，之後再改為撤回修例，運動仍然持續。
MicroProse

MicroProse係美國一間電子遊戲開發商、發行商，由傑夫·布里格斯（英文：Jeff Briggs）、比尔·斯蒂利（英文：Bill Stealey）同安迪·霍利斯（英文：Andy Hollis）喺1982年創立。公司作品有文明系列、幽浮系列（英文：XCOM）等等，主要開發類型係交通工具模擬遊戲和戰略遊戲。
大遼

大遼，或叫遼國，係契丹人喺907年建立嘅國家，大概喺而家中國東北地區，契丹族首領遼太祖耶律阿保機（耶律億）喺916年建立契丹國，947年定國號做「大遼」，983年曾經改番名做「契丹」，1066年叫番「大遼」，直到1125年俾女真人打敗，金國取代遼國。
1122年金國攻陷西京（中文：大同府），天祚帝出逃夾山，耶律淳被立做皇帝，叫南遼。遼亡後，耶律大石西遷到中亞楚河流域，喺1132年起咗西遼。1211年，俾屈出律篡位。1218年，被大蒙古國滅咗。

彊域
契丹國初期嘅疆域喺今日遼河流域上游一帶，喺阿保機同德光時期不斷對外擴張，阿保機時征服奚（今河北北部）、烏古、黑車子室韋（今日內蒙古東部呼倫湖東南）、韃靼、回鶻、渤海國。德光時取得燕雲十六州，並一度佔有中原。
遼強盛時期，疆域東北到今日嘅庫頁島，北到蒙古國中部嘅色楞格河、石勒喀河一帶，西到阿爾泰山，南部到今日天津海河、河北霸縣、山西雁門關一線同北宋交界，同當時統治中原江南嘅北宋相對峙。
李芯駖

李芯駖（英文：Li Sum Ling；1986年4月18號—）係香港女藝人，做過舞蹈員，2021年參加ViuTV真人選秀節目《全民造星IV》贏得第四名，依家係MakerVille合約女藝人兼女團COLLAR成員之一。

簡介
李芯駖自細就好鍾意舞蹈、表演，參加過好多不同比賽。而佢人生第一個人演出經驗，就係幼稚園畢業典禮表演跳金扇舞。
李芯駖先後喺多個大型演唱會入面為唔同歌手擔任舞蹈員，曾合作過嘅有：郭富城、孫燕姿、林憶蓮、AGA等，有高水平嘅舞蹈能力。佢參與過KFC廣告拍攝同編舞。佢自己都有喺社交平台到分享過同張敬軒、魏浚笙（Jeffrey）拍攝空檔嘅合照。

參加全民造星IV
李芯駖喺2021年報名參加ViuTV真人選秀節目《全民造星IV》，參賽時編號係40號。喺96強前哨戰比賽，以跳唱項目《bad guy + my boy》，並以3:0擊敗咗63號參賽者陳嘉瑤（露髀），入咗60強，並加入許廷鏗導師嘅A組。
40強首輪分組對決時，同夏子涓（子涓）、黃筠兒（筠兒）、楊安妮（Win Win）、陳昭煊（超酸）、蘇芷晴（So Ching）一組，並以自選表演《Lady Killa》以及跳舞比拼環節擊敗B組，入咗40強。
去到30強第二輪分組對決，就同穎蕎、廖芷嘉（Ika）、陳昭煊（超酸）、許軼（Day）一組，以自選表演《Lady Legend》同埋指定項目表演柳應廷嘅《狂人日記》，最後以5:0擊敗B組，入咗30強。
而喺總決賽，芯駖選擇以唱歌表演作品《白痴》嚟描述自己參加比賽嘅心路歷程，而獲星級評判團畀咗16分（排名第5），而觀眾投票評分就得到17分（排名第4），最後以總分33分嘅成績得到總排名第4名。

演出
想搵所屬團體COLLAR名義參與嘅影視作品，請睇「COLLAR § 影視作品」。
桂城站

桂城站（粵拼：gwai3 sing4 zaam6，英文：Guicheng Station）係佛山地鐵1號綫（廣州叫廣佛綫）同3號綫嘅轉車站，喺佛山市南海區南海大道同埋南桂路交界嘅地底。不過兩邊嘅站廳同月台營運嘅時間都唔同，其中佛山地鐵1號綫喺2010年11月3號開始營運，而佛山地鐵3號綫喺2024年8月23號開始營運。

樓層
呢個站有2層樓嘅地下室，其中地下1樓係站廳，地下2樓係1號綫嘅月台，而地下3樓係3號綫嘅月台。
地面
-
出入口

站廳
桂城站嘅站廳西邊係收費區，四周都俾人行通道同車站嘅商舖圍住，而站廳嘅收費區入面有專用𨋢、扶手電梯同樓梯往返月台。

月台
桂城站有2個島式月台，喺南海大道同埋南桂路交界嘅地底。
桂城站嘅站廳
桂城站嘅月台

商舖同自助服務
站入面有商舖同自助服務，入面有便利檔同麵包檔；重有自動櫃員機同自動販賣機，同埋可以充嶺南通、買彩票、交水電費通交通罰錢嘅服務。

規劃
桂城站最先喺2002年嘅廣佛地鐵1號綫規劃入面出現，係佛山入面嘅其中一個車站。不過規劃嗰陣定咗同3號綫轉車。

施工
2007年6月28號，廣佛地鐵1號綫首通段開始起，2009年6月28號搞掂。

開通
2010年10月28——29號，桂城站正式開放畀廣州同佛山兩市嘅市民試用。2010年11月3號，桂城站隨住廣佛地鐵1號綫首通段開通而正式營運。

入站要安檢？
呢個站開通之後，就因應嗰時廣州搞亞運會，而推行入站安保措施，一直到2010年12月23號先至取消。

利用狀況
桂城站附近都係啲住宅地區、城中村、南海區政府嘅駐地同百德廣場嘅商業中心，附近有好多交通工具可以去到南海區嘅其它地方，甚至可以去到佛山嗰4個區。所以呢個站有好多人上落。
楊雅文

楊雅文（英文：Goofy Yeung，2001年12月11號—），藝名泰妹（英文：ThaiMay），係香港女歌手同演員，《校花校草2022》校花第三名，2022年10月第一次做MV女主角。

簡歷
楊雅文係喺香港出世嘅泰國混血兒，香港專業教育學院（柴灣）體適能及運動營養學高級文憑畢業。中學時就讀靈糧堂劉梅軒中學。曾獲獎學金。
11月8號

11月8號係公曆年嘅第312日（閏年第313日），離年尾重有53日。
<< - 11月 - >>



大件事
1602年：英國牛津大學主要圖書館博德利圖書館（英文：Bodleian Library）對外開放。
1793年：喺巴黎，法國革命政府將羅浮宮改做博物館。
1911年：廣東士紳、商界團體為主嘅各界代表，喺廣州嘅省諮議局度，商討獨立問題，決定咗推舉張鳴岐、龍濟光為廣東省新嘅正、副都督。
1960年：1960年美國總統選舉（英文：United States presidential election, 1960），由民主黨參議員約翰甘迺迪當選。
1975年：美國佈道家葛培理訪問香港。
1982年：中國大陸頒佈第一批國家級風景名勝區，有44個入選。
1989年：香港地鐵藍田站用得。
1997年：中國徐州觀音國際機場開始營運。
1997年：長江三峽完成大江截流。
2000年：廈門遠華特大走私案首批案件一審14人判死刑。
2002年：中國共產黨第十六次全國代表大會喺北京舉行。
2002年：伊拉克問題：聯合國觀察員抵達伊拉克。
2005年：瑞士正式將「拉法葉艦」軍售弊案相關文件資料交畀臺灣、法國同列支敦士登三地嘅司法檢調機構。
2005年：法國巴黎動亂持續，法國政府採取緊急法令，喺發生暴亂嘅地方實施宵禁。
2006年：Windows Vista提供畀製造商。
2006年：美國民主黨喺美國中期選舉贏得眾議院控制權。
2007年：美國國會聽證會批抨雅虎喺洩露中國記者師濤身份一案舊年嘅詅訊中冇對外交小組講實話。
2010年：廣州地鐵珠江新城旅客自動輸送系統（簡稱APM綫）（歌劇院站⇆林和西站）開通營運。經上級部門批准，海心沙站同赤崗塔站暫時唔開通。
2012年：中國共產黨第十八次全國代表大會。
2015年：第16屆緬甸議會選舉。
2016年：第58屆美國總統選舉，當勞侵當選。
2019年：涉及走私毒品而喺廣州白雲國際機場畀拉嘅日本愛知縣稻澤市前議員櫻木琢磨喺扣留5年後畀廣州中級人民法院判咗終身監禁。案件有多達20次押後裁決，日本共同社話情況罕見。
張詩欣

張詩欣（粵拼：zoeng1 si1 jan1，英文：Cheung Sze Yan，1990年8月24號—）係香港無綫電視基本藝人合約女藝員。

簡介
張詩欣參加第27期無綫電視藝員訓練班入行，而家主要幫無綫拍下電視劇，出名角色包括《四個女仔三個Bar》嘅沈韻詩。
良心

良心係判斷是非同善惡個心，諗下係咪合乎道德，指引人行事。如此又叫是非之心、褒貶之心。就係日常講「心」，有如問心。有說良心為天生，所叫天良。若果有違道德，違背良心，人會不安，似犯咗罪咁，好唔舒服。相反，順住良心，心裹面就會舒服。
孟子而言，良心為天生嘅善心，有仁有義。依種觀念對東亞甚有影響。西洋而言，為心內之光，為心內之言。人做錯咗，就會心內有話。
英文稱之為conscience。由於science有知嘅意思，故此亦有譒為良知。之不過，良知又有佢本義，意謂為天生所知，唔教都曉。
英文有字講良心狀況好壞，good conscience，意謂心中無愧。亦有bad conscience、evil conscience，意謂心中有愧。唔能死譯做好良心同壞良心、邪良心。
良心為人內在判斷，未必同世俗與宗教一致，未必人人一樣。孟子有謂，「君子之於禽獸也、見其生、不忍見其死。聞其聲、不忍食其肉。是以君子遠庖廚也。」孟子所采取「君子遠庖廚」，親自見到聽到宰牛羊，過唔到良心。佢並非反對殺牛羊，唔食牛肉羊肉。兼且對屠夫廚師來講，亦有另外一啲判斷。
有啲範疇，對良心特別有興趣，如宗教、如哲學、如心理學咁。 心理學咁，弗洛伊德學說稱之為超我。
舊臺幣

舊臺幣，原名臺幣，係中華民國政府1946年透過臺灣銀行喺臺灣地區發行嘅法定貨幣，1949年畀新臺幣取代。
新臺幣

新臺幣（英文：New Taiwan dollar），ISO 4217代號TWD（或簡稱為NT$、NTD），係中華民國國民政府撤退到臺灣後發行嘅法定貨幣，1949年6月15號開始流通。基本單位係圓，簡作元，國語口話用塊代圓；臺話以箍（白話字：kho͘）代圓。有人用毛代角。
目前發行銀仔包括：0.1圓（一角）、0.2圓（二角）、0.5圓（五角）、1圓、5圓、10圓、20圓及50圓。而銀紙單位就有：100圓、200圓、500圓、1000圓同2000圓。換算方式為：1圓＝10角＝100分。1角、2角同5角硬幣嘅發行量少，實際上亦幾乎冇用。日常生活只有郵票、汽油響計算單價時會用到角。例如響日常使用上，一般人如果要買0.5圓嘅郵票有兩種方法：一係買兩張，儲夠1圓，二係畀店方1圓，但店方唔會找錢（2000年後就冇呢種情況）。
存款利息，亦係四捨五入至1圓。如果需要，亦可以以角圓來作為交易媒介，但角圓限制每次唔可以用超過100個。
角圓（單個硬幣面額少過1圓）家陣多數用嚟收藏用，價值比面額重要貴。

區域貨幣
新臺幣嘅前身係臺幣，又叫做舊臺幣，響1946年5月22號開始發行。當初舊臺幣被定位為一種過渡時期嘅貨幣，日本殖台政府嘅臺灣銀行券同國民政府嘅臺幣一比一兌換。由於當時第二次世界大戰啱啱結束，中國國民黨同中共之間關係緊張，金融狀況唔穩定，因此臺灣未使用當時通行於中國嘅法幣、金圓券，另外再發行臺幣。
關於發行新臺幣原因嘅官方講法，係由於1948年上海爆發金融危機，連帶令舊臺幣幣值大幅貶值，造成臺灣物價急漲。
不過另一種關於發行新台幣原因嘅版本，指出係因為台灣日治時期結束初期，由於國共內戰嘅緣故，國民黨政府將台灣嘅民生物資，例如糖、米之類大量運送到中國大陸以供應戰爭所需物資，造成臺灣內部民生物資銳減、嚴重短缺，令臺灣嘅米價甚至比上海當地嘅米價重高（當時臺灣種米而上海唔種），造成臺灣嚴重通貨膨漲，一日三市，幣值急速貶值，就算有錢亦可能買唔起米。
1949年6月15號台灣省政府公布「臺灣省幣制改革方案」、「新臺幣發行辦法」，正式發行新台幣，明訂40,000元舊台幣兌換1元新台幣。1950年6月21號行政院發布命令，國幣單位保留銀元本位，而記帳單位自1950年7月1號起改為新臺幣，銀元同新臺幣以1949年12月29號最後牌告匯率固定為1銀元=新臺幣3元。
1956年8月29號中華民國「司法院大法官」釋字第63號解釋：「《妨害國幣懲治條例》第三條所稱偽造變造嘅幣券，係指國幣券而言。新臺幣地方性嘅幣券，如有偽造變造情事，應依刑法處斷。」

準國幣
1961年7月1號中央銀行在台復業，依照「中央銀行在臺灣地區委託臺灣銀行發行新臺幣辦法」，由中央銀行委託臺灣銀行發行，紙幣上印「臺灣銀行」字樣，法定地位比照國幣，成為今日中華民國法定貨幣。自1970年12月21號開始，銀紙上印「中華民國」，以昭公信。另外為因應金門、馬祖、大陳島等戰地嘅特殊需要，亦曾經發行限定喺呢啲地區流通嘅新臺幣金門、馬祖、大陳流通券，目前就已經取消。
1962年12月19號中華民國司法院大法官釋字第99號解釋：「臺灣銀行發行之新臺幣，自中央銀行委託代理發行之日起，如有偽造變造等行為者，亦應依妨害國幣懲治條例論科。」（大法官黃正銘有唔同意見書，認為喺程序上，唔應該受理中央銀行呢次聲請解釋，而喺實體上，未經立法程序新臺幣唔可以變為國幣。）

國幣
1992年原「銀元及銀元兌換券發行辦法」公告廢止，作為國幣嘅銀元喪失發行法源。由於國幣依中央銀行法規定由中央銀行發行，於是響2000年7月1號訂頒「中央銀行發行新臺幣辦法」，停止委託臺灣銀行發行，將新臺幣正式訂為國幣。各法律條文中原本以銀元做單位亦修法改做新臺幣。7月3號發行1000圓紙幣，上印字樣改為「中央銀行」，圖案嘅瑕疵喺2004年版已經移除。
2002年6月30號廢止「中央銀行在臺灣地區委託臺灣銀行發行新臺幣辦法」，7月1號起原委託臺灣銀行發行號新臺幣停止流通。
當時曾經有人質疑噉做係唔係為伸張「中華民國在臺灣為主權獨立國家」嘅主張，官方回應為：自1961年7月1號中央銀行在台復業起，新台幣發行單位法定就係中央銀行，中央銀行依據該行組織法規定，委託臺灣銀行發行，銀紙原印「臺灣銀行」僅代表實際發行單位。

目前流通號銀紙同銀仔
内文：第五套橫式新臺幣
1000圓同500圓響2005年7月20號再度改版，增加原本只有2000圓先至有嘅光影變化箔膜，安全線改為光影變化箔膜式安全線。500圓嘅刷色變得更深，其餘圖樣就冇改變。
目前市面上所流通嘅銀紙之中兩佰元以及兩仟圓嘅銀紙，因民眾為避免收到偽鈔嘅風險，都甚少用，所以實屬罕見。

硬幣
0.1圓同埋0.2圓，因為資料唔夠，而冇介紹。
黑德蘭港國際機場

黑德蘭港國際機場係一個澳洲嘅機場，喺西澳洲黑德蘭港。
柬兹機場

柬兹機場係一個澳洲嘅機場，喺昆士蘭柬兹。
布里斯本機場

布里斯本機場係一個澳洲嘅機場，喺昆士蘭布里斯本。
愛麗絲坪機場

愛麗絲坪機場係一個澳洲嘅機場，喺北領地愛麗斯坪。
陳美光

陳美光（Chen Mei Guang，1933年—2020年11月8號）係星加坡甘草演員。喺馬來西亞柔佛州麻坡出世。

早年生涯
陳美光喺屋企排行第四，家姐俾奶奶拎咗返中國撫養，屋企剩低五個小朋友。日軍投降之後冇耐，佢爸爸患腦膜炎離世，大哥二哥搵唔到理想嘅工作去做，12歲嘅陳美光就挑起家計，去新加坡投靠姨媽，半工半讀，日頭喺如切嘅華夏小學讀書，夜晚就去做咖啡妹陪坐。

歌唱生涯
佢細細個就鍾意唱周璇同李香蘭嘅歌曲，有次報名大世界仙樂歌台主辦嘅業餘歌唱比賽，最後喺七個人入面攞到冠軍，就咁樣被邀請上歌台演唱。又因為唱得好，佢被挖嚟挖去，一個月最多搵到1000元，比當時嘅銀行經理仲要多，冇耐就將家人都接嚟新加坡同住。
除咗流行歌曲，佢亦有演繹文藝作品，仲出咗近10張唱片。

轉戰電視界
退出歌壇後，佢喺屋企開班收徒，後來見電視台大力發展電視劇，就去試鏡，最後變成演員，14年間演過無數劇集，多數都係演比自己實際年齡大好多嘅老人家。佢外形忠奸皆宜，被媒體戲稱為無年輕過嘅演員，佢就話自己16歲嘅時後已經演60歲。佢自己最鍾意嘅角色係《五腳基》入面亦正亦邪嘅「香煙婆」。2000年，佢因為脊椎無力不良於行，要靠輪椅代步，從此退出電視圈，但仍然間唔中出席電視台嘅活動，幫手籌款。
Asciano

Asciano係一間澳洲公司，曾經係標普／澳證50指數成分股之一，2016年執咗笠。
2047年

2047年係平年，元旦係禮拜二。

大件事
睇埋：2047年香港前途問題
7月1號：中共對香港承諾「五十年不變」嘅期限屆滿。
港台電視36

港台電視36（英文：RTHK TV 36）係香港電台擁有嘅一條免費數碼電視頻道。

歷史
頻道於2024年6月24號開始測試播出，初期只有提示頻道即將開播嘅靜態字卡，同年7月2號開始重播港台製作嘅體育節目。2024年7月26日正式啟播，24小時播放巴黎奧運、巴黎殘奧，用英文播放，於2024年10月1日起顯示靜態畫面提示「巴黎奧運同巴黎殘奧賽事全部播映完畢，多謝收睇港台電視36」，11月1日起港台電視36正式停播同中斷信號。
2047年香港前途問題

2047年香港前途問題，係因應《香港基本法》第5條所指「香港特別行政區唔實行社會主義制度同政策，保持原有嘅資本主義制度同生活方式，五十年不變」同《中英聯合聲明》中有關條文。香港本土派等政治人物曾經提出該理論，香港特別行政區政府則反對2047年會有問題。

情況
中国是信守自己的诺言的。我们讲“五十年”，不是随随便便，感情冲动而讲的，是考虑到中国的现实和发展的需要。如果说本世纪内我们需要实行开放政策，那么在下世纪的前五十年内中国要接近发达国家的水平，也不能离开这个政策。
“
”邓小平
雖然中華民國擁有清朝、英國簽署《南京條約》、《北京條約》、《展拓香港界址專條》，1984年，英國選擇中華人民共和國簽署中英聯合聲明承諾英方於1997年7月1移交香港主權給中華人民共和國。
2047年前途議題包括地權、制度、人民生活等多方問題。香港主權移交後，香港境內地由香港政府管有，而香港特別行政府，由中華人民共和國法律宣示對香港行使主權，反對「香港獨立」、「中國主權、英國治權」等其他方式。首先係1997年6月27日，所有新界、新九龍界限街以北（《展拓香港界址專條》之租界區）嘅土地契約會屆滿。但根據《中英聯合聲明》附件三嘅規定，1997年6月30日前屆滿嘅唔可續期土地契約，可以唔使補繳地價而「自動續期」至2047年6月30日，但須由續期日起交一項新地租。此外，喺1985年5月27日（即聯合聲明嘅生效日期）後批出嘅土地契約，無論位於港島、九龍定係新界，都要由1997年7月1日起交新地租。
但係未有官方文件定性2047年6月30日之後香港。然後香港學者提出《永續基本法》以「永遠保留現況」，但之後有親中人士質疑係「香港獨立運動」一種。首富李嘉誠表示，等中央人民政府最後判決，到時「可能繼續『一國兩制』，或者跟大陸一國一制」。
酵粿桃

酵粿桃（潮州話：gan3 guê2 to5），又稱砵仔粿，係潮汕地區嘅一種特色民間小食，類似砵仔糕。製作方法係將大米磨成米漿，裝入特製嘅小陶碗中蒸熟後油炸，食用時再澆上紅糖做嘅醬油。
喺潮汕地區，曾經有「酵粿桃，有錢買無」（有錢亦唔一定可以買到酵粿桃）嘅俗語。
第56屆美國總統選舉

第56屆美國總統選舉響2008年11月4號喺美國舉行。呢個選舉亦都選埋副總統、聯邦眾議院嘅435個席位同參議院嘅33個席位。
呢次選舉最終由民主黨嘅奧巴馬以365張選舉人票贏出。
美國總統選舉

美國總統選舉（英文：United States presidential election）係美國每4年舉行一次嘅選舉，喺11月1號之後嘅第一個星期二舉行，會選總統同副總統。

初選
喺正式揀總統之前，每個黨都會舉行初選，揀參選美國總統選舉嘅侯選人。

選舉人團制度
美國總統選舉其中一個最大嘅特色，就係選舉人團制度，所以有時會出現一啲贏選舉人票輸普選票嘅美國總統 ，最近一位就係2016年當選，共和黨嘅當奴侵。
李紫昕

李紫昕（英文：Purple Lee，1973年7月5號—），又叫Purple姐姐，係香港唱作人。佢喺香港大學文學院畢業，活躍於兒童節目、音樂同廣告，有兒歌天后之稱。
佢做過音樂唱作人，擅長作曲、填詞、編曲、主唱，又做過唱片監製，亦做過節目主持同監製。重有專欄作家。
李紫昕識講廣東話、英文、普通話同日文。

虛假學歷
佢報稱獲瑞士聖杰文大學頒授文獻博士，但澳洲參議員金·卡爾（Kim Carr）就曾經揭露瑞士聖杰文大學係野雞大學。紐西蘭政府亦指佢哋屬於次等（substandard），唔建議將佢哋列入任何國際認可清單入面。

政治參與
佢曾經參與關愛隊工作，同埋親中派主導嘅同心同慶共創未來灣仔大匯演。
比蘭倫斯

比蘭倫斯（英文：Belenenses SAD），係葡萄牙里斯本嘅一間職業足球球會，依家踢緊葡萄牙乙組足球聯賽。
自駕德島

《自駕德島》（英文：Tokushima Road Trip Ideas）係香港無綫電視嘅遊埠節目，由黎諾懿、陳懿德、郭珮文主持，介紹日本四國嘅德島嘅自駕遊。節目由2024年11月2號到11月9號逢禮拜六20:00－20:30喺翡翠台播出。
李宇軒

李宇軒，香港社運人士，係民間組織香港故事成員，因為涉及12港人案得到唔少嘅關注。

被還押期間喺家屬唔知情嘅情況下被轉送小欖精神病治療中心
據報導引述消息人士指，正喺香港還押嘅李宇軒喺2021年3月，被轉往小欖精神病治療中心，即屬高度設防嘅院所，由院所內俗稱「神秘組」嘅懲教人員負責，被單獨囚禁。而有關李嘅情況，佢嘅屋企人事前無被知會，政府做法因此被批評。

12港人案入面被非家屬安排律師代表
李宇軒去到3月底喺內地刑滿被遣返返港後，案件喺3月31號提堂，佢被一名大律師羅達雄代表，羅達雄當時拒絕透露李嘅下落，而李宇軒嘅妹妹就話羅達雄唔係家屬安排嘅代表律師，更加話睇報道先知有呢個人，有部分傳媒就形容佢喺事件上係官派律師，但佢所屬嘅律師樓就否認。
聯氨

聯氨分子圖，附距離。
聯氨係氫氮化合物，由兩個氨基合成，所以叫聯氨。化學符號N₂H₄、H₄N₂或H₂N-NH₂。聯氨有毒，而且唔多穩定，幾危險下，通常放喺溶液入便。
聯氨烴基物叫肼。
徐嘉良

徐嘉良（粵拼：ceoi4 gaa1 loeng4，1961年11月9號—）係臺灣作曲家、唱片製作人同編曲人。

經歷
佢為過100幾隻歌作曲。2016年1月1好，佢出咗9輯嘅《徐嘉良作品集》。
全國普選票州際協定

全國普選票州際協定（英文：National Popular Vote Interstate Compact）係美國一啲州份同埋哥倫比亞特區之間嘅協定，目標係要改革美國而家總統選舉用緊嘅選舉人團制度，間接達成全民普選嘅效果。呢個協定規定，如果加入協定嘅州份總共持有嘅選舉人團票數超過全國總數一半，咁加入協定嘅州就會將全部選舉人團票投畀全國普選票中勝出嘅候選人。到嗰陣時，加入嘅州就可以用絕大多數票數令到全國普選中票數最多嗰個候選人當選。不過，如果以上條件未達成，咁各州依然會照現行制度去投票，保持現狀唔變。
三觀不正

三觀不正為2007年8月中華人民共和國教育部公布嘅171個漢語新詞之一。「三觀」一詞同埋概念由時任中共中央總書記胡錦濤首提，強調要樹立正當嘅「事業觀、工作觀、政績觀」新三觀，要達成反腐新成效並取信於民。新三觀係根據先前嘅「世界觀、人生觀、價值觀」（老三觀）衍化而來。
其概念內涵為加強領導幹部「黨性修養、樹立和弘揚優良作風」。現任中共中央總書記習近平同樣亦以三觀要牢固樹立要求中國共產黨黨員。
所謂嘅「社會主義核心價值體系建設同馬克思主義'三觀'教育」亦延伸到思想教育，作為提升素質同埋文化建設嘅思想理論基礎。
三觀不正喺中華人民共和國互聯網因為小說同埋網路論壇嘅使用而流行。如「毀三觀」一詞喺中國2012年下半年成為網絡新鮮詞，喺2012年10月到達頂峰，形容一件事情極端顛覆自己嘅價值觀同世界觀，或者係對傳統事物既定嘅觀念、認識、觀點、看法嘅改變2020年4月，台灣藝人羅志祥遭前女友周揚青公開指控私生活不檢，周即稱羅嘅種種行為「顛覆我三觀」。近年中國大陸人會用到佢，有up主用呢個詞指罵劇情唔合理嘅影視作品（意指劇情嘅唔合理顛覆咗「三觀」）。
美國選舉人團

美國選舉人團（英文：Electoral College），又叫做美國選舉人、美國選舉團、選舉人制度或者選舉人票，係美國總統選舉嘅方式，係一種間接選舉。呢個制度主要係用嚟選出美國總統同副總統嘅。根據《美國憲法》同《美國憲法修正案》，美國每個州嘅公民會先揀出嗰個州嘅選舉人，之後選舉人就會代表嗰個州投票，所以美國總統並唔係市民直接選出嚟嘅。唔用直接選舉嘅原因係因為美國係聯邦制國家，制憲會議嘅元老考慮到各州有自治性，所以用選舉人團嚟保障各州嘅權益。
而家美國總共有538個選舉人團席位，即係美國國會議員嘅數目加埋華盛頓特區嘅三個席位。
美國有時會出現一啲贏選舉人票輸普選票嘅美國總統 ，最近一位就係2016年當選，共和黨嘅當奴侵。
贏選舉人票輸普選票嘅美國總統

直到目前為止，美國一共出現過5個總統，喺選舉嘅時候輸咗普選票，但係因為贏得比較多嘅選舉人團票，成為咗美國總統。另外，1960年嘅總統選舉，亦因為選舉人團制度衍生普選票計算方法差異，有部份觀點亦將嗰屆當選嘅甘迺迪，當作贏選舉人票輸普選票嘅美國總統。

第10屆美國總統選舉 (1825年)
喺第10屆美國總統選舉入面，其中18個州嘅選舉人係由普選產生（另外六個州就仍然由州嘅立法機關決定）。當時安德魯·傑克遜得票最多普選票但係無當選，因為根據美國憲法第十二修正案，只有競選人贏得絕對多數嘅選舉人團票先可以當選，但當時四位候選人無人過半，所以最終交畀眾議院裁決，由代表24個州多數黨嘅24名眾議員，針對選舉人票最多嘅三名候選人舉行應變投票，亞當斯獲十三票，多過傑克遜嘅七票、庫勞福德嘅四票，當選總統。1824年美國總統選舉，成為咗喺美國憲法第十二修正案通過以後唯一一個總統由眾議院投票產生嘅選舉。

第23屆美國總統選舉 (1876年)
第23屆美國總統選舉入面可以話係美國選舉史上最具爭議性嘅一次，除咗最後當選嘅總統唔係選民投票嘅結果，呢次選舉甚至出現咗前所未見嘅危機，憲法入面都搵唔到答案。
呢次選舉主要有共和黨拉瑟福德·B·海斯同埋民主黨塞繆爾·蒂爾頓兩個候選人。點票結果顯示，蒂爾頓獲得比較多嘅普選票，選舉人團選票就有184張，比當時規定最低得票數少咗一票；海斯就只得 165 票。另外，廿幾張選舉人團嘅選票都有爭議。兩邊都話自己喺佛羅里達、路易斯安納同埋南卡羅來納州贏到選舉人團選票。最後，國會設立咗一個兩黨共同參與嘅聯邦選舉委員會，成員包括眾議員、參議員同埋最高法院法官。而呢個委員會，當時就決定將廿幾張有爭議嘅選舉人選票畀嗮海斯。大部分歷史學家都認為，當時民主、共和兩黨之間達成咗一個秘密協議，畀共和黨入主白宮，換取佢哋承諾聯邦軍隊從南方所有美利堅聯盟國（美國南北戰爭中嘅南方各州）撤離。

第26屆美國總統選舉 (1888年)
喺第26屆美國總統選舉入面，角逐雙方分別係尋求連任嘅時任民主黨總統格羅弗·克利夫蘭（Grover Cleveland）同埋共和黨候選人班哲文夏里遜。克利夫蘭喺整個南方大勝，哈里森就喺北方同埋西部地區、包括克利夫蘭嘅家鄉印第安那州險勝。
最終兩者得票相差只有90596票，唔夠1%。克利夫蘭雖然攞到多啲普選票，但喺選舉人團投票中以168票輸畀攞到233票嘅哈里森。

第44屆美國總統選舉 (1960年)
喺1960年嘅第44屆美國總統選舉，一般人都會視民主黨嘅甘迺迪喺普選票同埋選舉人票都勝出咗。不過，由於當年亞拉巴馬州產生十一個選舉人嘅方法同大部份嘅州唔同，十一個選舉人唔使綑綁一齊畀票贏出嘅候選人，只要係同一個黨就得，而選民就可以投最多十一個選舉人。民主黨雖然贏得十一個選舉人位置，其中六個人冇投畀甘迺迪，投咗畀同屬民主黨嘅 Harry Flood Byrd Sr.。對於甘迺迪實際普選票贏咗幾多，計算方法亦有得拗，有人就認為甘迺迪應該只係計佢得到十一個民主黨選舉人最高得票者（有324,050票）嘅 5／11，即係 147,295 票，同官方計佢 318,303 票，相差 171,008 票。呢種計算方法，當年 Congressional Quarterly 都有使用。由於甘迺迪喺全國普選票只係贏 112,827 票，所以知名政治記者 John Fund 同 Sean Trende 就認為，當年其實係共和黨嘅尼克遜贏得普選票。

第54屆美國總統選舉 (2000年)
喺第54屆美國總統選舉入面，兩個主要參選人，一個係德克薩斯州州長、共和黨候選人小布殊，另一個係當時嘅美國副總統、民主黨候選人戈爾。雙方喺俄勒岡、新墨西哥同埋佛羅里達三個州鬥到難分難解，戈爾最後喺俄勒岡同埋新墨西哥贏咗個馬鼻，剩低佛羅里達就成為最後一隻決定勝負嘅棋。
但係，因為佛羅里達投票結果太接近，根據該州法律必須重新點票，喺成個州接近六百萬選票入面，結果係小布殊以537票嘅多數勝出。戈爾唔服，認為好多應該計算嘅選票都無計到落去，當作廢票。
最終戈爾攞到多小布殊543,895張普選票，但係就比起小布殊少五張選舉人票（271票對 266票）而輸咗。
呢次選舉結果打到去最高法院，由班大法官定奪，有啲人叫佢做選後大戰。

第58屆美國總統選舉 (2016年)
喺第58屆美國總統選舉入面，好多選舉民調都估希拉莉會贏，估佢喺普選票會贏百分三左近。最後希拉莉獲得嘅普選票多過當勞侵接近三百萬票(大約多當奴侵百分二)，但係喺選舉人票制度嘅情況下，特朗普攞到嘅選舉人票比起希拉莉多，另外呢次選舉亦出現咗7個失信選舉人，係近百年來最多。呢次選舉最終由共和黨嘅當勞侵以304張選舉人票贏出，而當奴侵亦成為美國史上第五位贏選舉人票輸普選票嘅美國總統。
失信選舉人

失信選舉人，或者叫做不忠選舉人（英語：Faithless elector），係指美國選舉人團入面，無將票投給自己宣誓支持嘅兩黨籍正副總統候選人嘅選舉人。 嚴格來說，失信選舉人同未宣誓選舉人（英語：Unpledged elector）並唔相同。
世界協調時間

世界協調時間（法文：Temps Universel Cordonné；英文：Coordinated Universal Time；統一縮寫：UTC），又叫做國際標準時間、世界標準時間、協調世界時同埋世界統一時間，係目前最重要嘅全球時間協調標準。

歷史
世界協調時間係由幾個國家嘅授時天文臺一齊發起嘅，到1963年由國際電訊諮詢委員會嘅第374號建議正式公佈實行。建議付諸實行之後，世界協調時間作過幾次調整，直到1972年為咗簡化調整程序而引入閏秒為止。目前，世界協調時間嘅定義係由國際電訊聯盟通過TF.460-6號建議《標準頻率與授時訊號發佈》（Standard-frequency and time-signal emissions）所規定嘅，以原子時嘅秒為基準，又容許通過加閏秒，來彌補地球自轉減慢造成嘅時間差，或者將同格連尼治標準時間嘅時間差維持喺0.9秒之內。總部喺巴黎嘅國際地球自轉與參考系服務（法文：Service international de la rotation terrestre et des systèmes de référence；英文：International Earth Rotation and Reference Systems Service）決定幾時加閏秒。自從世界協調時間實行之後，一共加過27次閏秒，最後一次加閏秒係喺2016年12月31號。
「世界協調時間」嘅法文首字母縮寫係TUC，英文首字母縮寫就係CUT，英法兩派都希望自己嘅首字母縮寫成為國際標準，於是爭論不休。1970年，喺國際電訊聯盟嘅大會上面，兩派決定妥協，用UTC。

應用
世界協調時間將全球分成25個一般時區。由於本初子午線位於英國，所以英國嘅時間記做UTC+00:00。英國時區東邊嘅時區嘅時間一般UTC+XX:XX，每向東行一個時區就加一個鐘頭，加幾多個鐘頭就叫做「東幾區」，直到去到國際日期變更線為止；英國時區西邊嘅時區一般記做UTC-XX:XX，每向西行一個時區就減一個鐘頭，減幾多個鐘頭就叫做「西幾區」，又係直到去到國際日期變更線為止。
南極全境用UTC+00:00標準時間，但係各國嘅研究站可以跟返自己國家嘅標準時間。

特殊時區
有啲地方嘅時間同隔離時區嘅時間相差唔係一個鐘：
法屬侯爵夫人群島：UTC-09:30；
委內瑞拉：UTC-04:30；
加拿大紐芬蘭：UTC-03:30/02:30；
伊朗：UTC+03:30；
阿富汗：UTC+04:30
印度（包括所有離島）同斯里蘭卡：UTC+05:30；
尼泊爾：UTC+05:45；
緬甸：UTC+06:30；
北韓：UTC+08:30；（而家UTC+09:00）
澳洲西澳洲嘅尤克拉（Eucla）：UTC+08:45；
澳洲北領地同南澳洲：UTC+09:30；
澳屬侯勳爵島（英文：Lord Howe Island）：UTC+10:30；
澳屬諾福島（至2015年10月4號改為UTC+11:00）同新西蘭屬漆咸群島：UTC+11:30。
香港奇案之強姦

《香港奇案之強姦》（Raped by an Angel）係1993年香港電影，王晶監製、劉偉強執導，邱淑貞、任達華、鄭浩南、吳雪雯主演。套戲隔咗幾年後拍咗4套故仔冇關連嘅續作，合稱「強姦系列」。
強姦3OL誘惑

《強姦3OL誘惑》（Raped by an Angel 3: Sexual Fantasy of the Chief Executive）係1998年香港電影，王晶監製、張敏執導，方中信、張慧儀、張文慈、雷宇揚主演。套戲係以《香港奇案之強姦》為首嘅「強姦系列」嘅第3輯。
強姦終極篇之最後羔羊

《強姦終極篇之最後羔羊》（Raped by an Angel 4: The Rapist's Union）係1999年香港電影，王晶監製兼執導，關秀媚、張家輝、吳毅將、苑瓊丹主演。套戲係以《香港奇案之強姦》為首嘅「強姦系列」嘅第4輯。
九龍塘宣道小學

九龍塘宣道小學（Alliance Primary School, Kowloon Tong）係香港一間非牟利私立全日制小學，係香港九龍塘基督教中華宣道會屬下嘅，喺1955年創辦。
于常海

于常海，香港親中派政治人物兼科技創新界人士，海康生命科技創始人兼主席。

選舉經歷
喺2021年9月，佢成為香港特别行政區選舉委員會科技創新界當然委員。之後佢喺李家超無提政綱嘅情況下，有份提名李家超參與2022年香港行政長官選舉。
保羅隻雞乸

保羅隻雞乸，挪威民歌，又或叫保羅喺山仔。一八四八年寫成，原文用挪威東面方言寫。現今就化成挪威標準話唱。原曲旋律似舞曲，同後來流行唔同，原詞同今曲唔夾。亦用過類似小星星之類旋律，好似捷克歌搖咁。然而今流行旋律，就出自挪威廣播公司。保羅隻雞乸挪威文寫Pål sine høner，保羅喺山仔挪威文寫Pål på haugen。查實頭嗰節，亦出自丹麥歌，Poul sine høns i haven lod flyve，即保羅畀隻雞乸喺花園飛。
支曲有五節，故事分三段。至初保羅放雞乸喺上山仔，佢過一陣見有隻狐經出咗來，就即刻趕過去，雞乸係咁叫。跟住，再追去遠啲山仔，隻狐已經咬住雞乸。保羅擲石，狐就走咗，隻雞死咗。咁保羅就好嬲，咒所有狐都死，見到要報復。至尾，雞死無蛋生，自己走去磨坊就磨麫粉。磨麿下見咁多麪粉，一下心情轉好，麪粉當做失雞失蛋補償。
頭兩節講失雞，結尾話唔敢返屋企見亞媽，後尾由咒開始，就話咁就可以返屋企見亞媽。
民族學上有話狐狼之類，當時有譬喻政權之用。咁解嘅話又暗啞底有另一啲信息。
英國廣播公司一九五八年教育廣播，譯咗英文版，Paul's Little Hen，即保羅隻雞乸仔。曲得一節，故事大為簡短，場景變咗，剩講保羅失雞。講隻雞乸飛出農莊、落山、入谷，保羅追到落樹叢，但有隻狐坐咗喺度等緊，雞鳴。保羅跳盡過去都救唔到。結尾我依家唔敢返屋企。
英文版喺二十世紀六七十年代學校大為流行。自英文亦傳到香港學校，有廣東話版，亦有國語版，兩版都叫保羅的小雞，小雞令人誤會講雞仔，查實原本講雞乸。香港電臺兒童節目小時候，路家敏演小敏亦有唱過小段，話學校教。
基希萊勞

基希萊勞（德文：Kirchleerau）係瑞士嘅城鎮，喺瑞士北部，由阿爾膠州負責管轄，面積 4.36 km2，海拔高度 512 m，2012年人口係 771 人，七成人口信基督教，人口密度係 177 人 / km2。
傅雅楹

傅雅楹（英文：Fu Nga Ying，1997年9月11號—），綽號「FuFuYing」、「FuFu」、「小楹」，以前用「Vanessa」做英文名，係香港女Cosplayer，亦係一位KOL。

簡歷
傅雅楹由2009年至2015年喺荃灣區嘅保良局李城璧中學讀書。傅雅楹自2013年開始投身Cosplay界，主要扮演蘿莉同少女角色。佢之後去咗英國讀雅息特大學。
佢多次成為網民嘅討論話題。佢養咗隻貓，係男仔，叫 Azure。
卡勒夫籃球隊

卡勒夫籃球隊（英文：BC Kalev）係愛沙尼亞塔林嘅職業籃球球會，依家打緊愛沙尼亞職業籃球聯賽。
劉芷希

劉芷希（粵拼：lau4 zi2 hei1，英文：Kimmy Low，1985年7月17號—）係馬來西亞華裔女藝人，2017年香港珠寶小姐冠軍，同年同無綫電視簽約做佢旗下基本藝人合約女藝人。2020年離開無綫電視。

簡歷
劉芷希喺馬來西亞吉隆坡土生土長，之後過澳洲升學，喺昆士蘭大學食品科學及營養系畢業。2011年開始，佢參加過馬來西亞唔少選美比賽，到2017年喺香港參選香港珠寶小姐攞到冠軍，決定留響香港發展，同無綫電視簽約做藝員。2018年，佢先後憑參演電影《一家大晒》展現身材同埋接拍避孕套廣告而引起香港觀眾留意。
積架

積架汽車有限公司（英文：Jaguar Cars Limited）係一間總部喺英國高雲地利嘅汽車製造商，1935年成立。
呢個品牌以佢同路華嘅合作而聞名，因此係積架越野路華家族嘅一部分。
悠仁

悠仁親王（日文：悠仁親王／ひさひとしんのう Hisahito Shinnō；2006年9月6號—），日本皇室成員，係日本天皇第二順位繼承人，老豆係皇嗣文仁親王，阿媽係紀子，家姐係小室真子同埋佳子內親王。

生平
悠仁（2013年攝）
徽印「高野槙」
2006年9月6號上晝8點27分，悠仁響東京都港區南麻布愛育醫院以剖腹產嘅形式出世。出生嗰陣身高48.8厘米，體重2558克（5.64磅）。悠仁係第一位唔響宮內廳醫院或皇宮出世嘅皇室成員，第一位以剖腹產嘅形式出世嘅皇族，亦係明仁天皇唯一一個男孫。
9月12號，老豆秋篠宮文仁親王響命名之儀中改佢個名叫「悠仁」，期望佢「可以悠然自得咁走過長久嘅人生」。徽印係「高野槙」（日文：高野槙(Kōyamaki)），期望佢好似高野槙咁過得又高壯又筆直。
2010年入讀御茶水女子大學附屬幼稚園。
2011年11月3號，進行着袴之儀。本身着袴之儀打算響年初搞，但因為東日本大地震而延期到11月。
2013年4月，宣佈入讀御茶水女子大學附屬小學，係現行皇室典範之下第一位唔響學習院初等科讀書嘅皇室成員。
2019年4月，升讀御茶水女子大學附屬中學。同月26號，發生咗佢嘅座位畀人放咗把水果刀嘅事件。疑犯響同月29號喺神奈川縣平塚市一間酒店畀警察拉咗，犯案動機係反對天皇繼承制度，2020年疑犯畀人判坐監。
2019年5月1號，隨住伯伯德仁成為天皇，悠仁成為皇位繼承順位第2位，排響老豆文仁後面。同年8月，佢跟住老豆阿媽一齊去不丹旅行，係悠仁第一次海外訪問。
2021年，參加北九州市立文學館主辦嘅文學獎，題目係「訪問小笠原諸島」，悠仁嘅作品成為中學部佳作。2022年2月，佢嘅作品畀人指出內容引用唔合理，加上陷入抄襲風波，惹嚟唔少批評。2022年4月8號，宮內廳話悠仁並冇抄襲，並且響原先嘅作品上追加返引用同註釋，將修改版本畀返北九州市立文學館。4日後，北九州市立文學館公開修改後嘅版本。
2022年4月，通過御茶水女子大學附屬中學同筑波大學附屬高中合作嘅「提攜校進學制度」，入讀筑波大學附屬高中。

繼承問題
參見：日本皇位繼承問題（日文：皇位継承問題 (平成)）
根據1947年起修訂並且實施嘅《皇室典範》，天皇皇位只可以由皇族男性同埋佢嘅男性後人繼承。但係平成時代前期，天皇明仁嘅兩個仔（大仔皇太子德仁親王、二仔秋篠宮文仁親王）長期淨係得女，皇室已經有四十一年冇其他可以繼承皇位嘅男性後人出世，所以當時有人提出修改《皇室典範》，一係畀女性後人做天皇，一係恢復嗰班響1947年脫離皇籍嘅舊宮家嘅皇族身份。而悠仁響2006年嘅出世，令當時準備修改《皇室典範》嘅行動好快就停止咗。
華格納軍團

華格納軍團（粵音：waa4 gaak3 naap6 gwan1 tyun4，俄文：Группа Вагнера），又可以嗌做華格納集團同埋華格納兵團，係喺俄羅斯嘅一個準軍事組織；2014年成立:00:39。佢嘅搞手同埋領導人係同俄羅斯總統普京幾老死嘅耶夫根尼普里戈津 。呢個組織喺俄羅斯入侵烏克蘭嗰陣都有蒲頭，佢哋負責諗計仔部署點樣隊冧烏克蘭領導人。喺2023年6月23號，普里戈津就話俄羅斯國防部對軍團嘅營地發動咗導彈襲擊，跟手對俄羅斯當局發動兵變，但係第二日，白俄羅斯總統盧卡申高就表示經已同普里戈津傾掂數，件事就噉平息咗。
除咗同俄羅斯入侵烏克蘭有關之外，華格納軍團亦喺非洲攪事，包括中非共和國、布基納法索同馬里等等地方，有內亂嘅布基納法索同馬里都趕走咗法國，叫華格納軍團幫佢哋平亂，但係內亂唔單止冇平息，反而比之前更加亂:1:54。
毗濕奴派

毗濕奴派（Vaishnavism）又叫毗濕奴教，係印度教嘅一個派別，專係拜毗濕奴。
世宗文化會館

世宗文化會館（韓文：世宗文化會館(Sejong munhwa hoegwan)；英文：Sejong Center）係韓國最大嘅綜合藝術設施，位於首爾鐘路區社稷洞世宗大路175號，面積53,202m²。
鴻福堂

鴻福堂（Hung Fook Tong，港交所：1446）係香港一間做生產同賣涼茶飲品嘅公司，喺香港開咗差唔多85間連鎖舖，佢生產嘅樽裝涼茶喺超市同便利店入面都有代售嘅，佢重係香港第一間賣樽裝涼茶嘅舖頭。
雲浩影

雲浩影（英文：Cloud Wan，1997年7月5號—）係香港女歌手，兒童歌手組合Honey Bees前成員。2020年佢憑參加ViuTV真人騷選秀節目《全民造星III》出名。

簡歷
2022年11月29號，雲浩影喺旺角麥花臣場館出席新城知訊台主辦《So Cool 音樂會 2022》
雲浩影中學讀聖公會林護紀念中學，大學讀香港城市大學，主修公共政策。
雲浩影2011年13歲嗰陣加入兒童歌手組合Honey Bees，亦參加過唔少歌唱比賽。
雲浩影2013年參加全港中學校際歌唱大賽獲得優異獎。同年，參加《樂有所城》全港中學I Can Sing歌唱比賽中奪得冠軍。
雲浩影2020年參加《全民造星III》，佢嘅表現畀觀眾普遍認同，被睇成其中一位冠軍熱門。決賽最終觀眾投票攞第一，但係dance battle環節落後，結果評判評分排第七，拉勻總成績為第四名。
R-40導彈

R-40導彈（北約組織報告名：AA-6或Acrid）係一個遠射程嘅空中導彈，喺1960年代由蘇聯（而家係俄羅斯）政府特有嘅MiG-25型號攔截機i。不過呢個導彈俾之後嘅MiG-31攔截機頂住咗佢。佢重係世界歷史以嚟，曾經生產過嘅最大嘅空中導彈。
加藤屋

加藤屋（粵拼：ga1 tang4 uk1，日文：加藤屋(Katō-ya)，英文：KATOYA）係香港一個執咗笠嘅食肆品牌。佢哋賣日式牛肉飯同火鍋為主，好多款式同競爭對手吉野家好似。加藤屋全盛時期响九龍同新界總共有8間分店，但香港島就1間都無。踏入2020年代後，業務開始萎縮，到2024年第一季，淨低嘅4間分店先後結業。
因應2019年「反修例」運動入面，有支持者反對吉野家所為，因而推薦轉食加藤屋，由連登同香港媒體大力宣傳，得幾間分店嘅加藤屋變得一夜成名；由過去好少人幫襯，俾高登等香港網友話感覺到中國山寨味道嘅舖頭，變成而家好多人幫襯。

公司背景
公司網址「katoyahk.com」喺馬來西亞吉隆坡註冊，而家只有電郵服務，未有網站。
據香港特區政府網站資料顯示，有關公司個商標「KATOYA加藤屋」同「加藤屋」中文同英文名已本地註冊，申請人/所有者姓名為「俊偉服務有限公司」。政府並無有關公司本地資料。
公司雖然同「譚氏」（譚仔）有關[未記出處或冇根據]，不過就獨立註冊成另一間公司。「加藤屋國際有限公司」（KATOYA International Limited）2015年10月12號喺香港成立，編號為2295215，屬私人股份有限公司。

趣聞
2018年，《明報》曾發文批評「加藤屋抽水」。寫手覺得中港間吉野家生意好，所以遭人（加藤屋）「抄襲」。佢重話，加藤屋個吉祥物「加藤仔」個形象全身黑衫、黑褲、黑帽、黑眼罩，同黑手套，似卡通人物化李小龍飾演青蜂俠個助手「加藤」。
2019年反逃犯條例修訂運動期間，加藤屋提供減價優惠同埋有幾日「罷工」。不過，佢只係做好生意，從未表明立場，只係其他人將佢定性。言論親中共既香港討論區用戶關注情況，斷言係「黃屍食店」。有專門網站將商鋪分成黃絲帶同藍絲帶兩種，並稱加藤屋係「黃色」同「愛港商戶」。「反送中」支援者連登人多表示支持加藤屋。
其實，加藤屋而家成名，亦只有幾間分店。長沙灣麗新商業中心地舖、深水埗西九龍中心、太和太和廣場、粉嶺粉嶺中心地舖、屯門屯門鄉事會路樓上舖等。有傳加藤屋同譚仔三哥米線有關。高登、連登等網友觀察到佢兩間成日一齊開，或者譚仔直系品牌走，加藤屋就入。而領展資料顯示有以上情況。不過，公司登記係唔同公司。另外，北京海淀有間店又叫做「加藤屋」，但唔似樣，唔係快餐店模式，菜式、格局同商標都唔同。
波希米亞和摩拉維亞克朗

波希米亞和摩拉維亞克朗，又叫保護國克朗（Protektorátní koruna），係種已經唔再用嘅貨幣，1939年至1945年喺波希米亞和摩拉維亞保護國用。
福建師範大學

福建師範大學，係中國福建一間公立大學，1907年創校，校址喺福州。
Andrew Wyatt

Andrew Wyatt Blakemore係美國音樂人、詞曲作家、音樂製作人。佢喺曼克頓出世同長大。
龍寶酒家

龍寶酒家係香港一間連鎖酒家，喺深水埗、宋皇臺、觀塘、葵芳葵芳閣同埋恆景花園都設有分店。呢間酒樓以平價街坊茶樓路線為主。
龍寶酒家因為長年喺親中派無綫電視落廣告，所以被部分人視為『藍店』，佢哋嘅服務質素亦被一啲黃色經濟圈支持者詬病。

被揭發「加一三」服務費誤導消費者
喺2013年5月，政府將最低工資調整至時薪30蚊，龍寶酒家被揭發暗中將服務費由10%加到13%，但係酒家門外宣傳海報仍標示加一服務費，消費者要入座後睇餐牌先發現以細字寫上收13%服務費。呢個做法一啲熟客被批評誤導，被揭發後，佢哋嘅經理就話最低工資令酒樓營運成本增加，所以先加服務費。
真特

真特（K.A.A. Gent）係喺比利時岡城嘅足球會，而家打緊比利時甲組足球聯賽。
李幸倪

李幸倪（粵拼：lei5 hang6 ngai4，英文：Jeanie Lee，1987年8月26號—），藝名Gin Lee，係馬來西亞華裔女歌手，2009年喺馬來西亞出道，並於2010年憑住電視音樂選秀節目《超級偶像4（中文：超級偶像4）》同《超級巨聲2（中文：超級巨聲2）》上嘅表現而為人所熟悉。2011年同香港博美娛樂簽約，正式打入香港樂壇。2015年9月6號喺《中國好聲音4（中文：中國好聲音 (第四季)）》，演唱由導師周杰倫重新編曲嘅《紅塵客棧》，喺中國大陸打響名堂，同年12月亦轉投環球唱片直至2022年為止。粵語代表作有：《今天終於一人回家》、《雙雙》、《月球下的人》、《玫瑰的故事》、《幸福門》、《Dum Dum》、《日出時讓街燈安睡》、《IDK》。
李幸倪曾獲得嘅香港樂壇多項主要獎項包括《新城勁爆頒獎禮》「勁爆女歌手金獎」兼「勁爆演繹大獎」，於2016年至2018年連續三屆獲頒「叱咤樂壇女歌手銀獎」，喺2017到2019年連續三屆獲頒十大中文金曲「優秀流行歌手大獎」，於2020年奪得《十大中文金曲頒獎音樂會》「十大中文金曲女歌手金獎」，喺2021年4月獲得《Chill Club推介榜年度推介》「Chill Club年度女歌手銅獎」，以及於2022年7月獲得《香港金曲頒獎典禮》「全球華人至尊金曲獎」。
2023年，李幸倪轉投英皇娛樂，成為旗下歌手。
倉木麻衣

倉木麻衣（日文：くらき まいMai Kuraki，1982年10月28號—）係日本女歌手兼唱作人，響千葉縣船橋市出世，依家隸屬NORTHERN MUSIC。
因為佢為名偵探柯南系列獻唱咗21次，所以佢攞到「同一個歌手為同一個動畫唱主題曲次數最多」嘅健力士世界紀錄。

經歷
佢老豆係電影導演兼生意佬山前五十洋（日文：山前五十洋），爺爺係日本詩人山前實治（日文：山前実治）。而「倉木麻衣」呢個名係佢個藝名，真名唔知，估佢原姓山前。
讀小學嗰時，佢聽到由米高積遜唱嘅歌，之後重睇埋雲妮侯斯頓嘅MV，令到佢對西洋樂有興趣，之後就諗住彈琴。有一次，當佢響度一邊睇住五線譜，一邊哼歌嘅時候，鋼琴老師行過嚟同佢講：「我覺得你做歌手好過去彈琴」。因為老師呢句，倉木佢開始考慮做歌手。響升到初中之後，佢聽咗好多西方歌手嘅歌，例如瑪麗亞嘉兒同埋勞琳希爾，受到佢哋嘅影響，倉木佢最後決定做歌手。響呢個時候，佢識咗BEING創辦人長戶大幸。當長戶聽到倉木嘅樣本唱片之後，就建議倉木升高中之後出道，重叫佢學好英文。升高中之後，長戶介紹佢去GIZA studio度試音，最後試音成功，正式出道，當時佢只有16歲。而長戶就幫佢起個藝名叫「倉木麻衣」。
響1999年10月，佢以「Mai-K」嘅名義響美國出道，同時推出第一支歌《Baby I Like》，之後響日本發售，聽講好快賣嗮。同年12月8號，以「倉木麻衣」呢個名發表第一張日文歌《Love, Day After Tomorrow》。呢首歌開頭銷量唔高，但係響2000年銷量開始急升，響同年3月銷量更加升到去138萬，倉木可以話係「旗開得勝」。
之後，佢隨即發表兩首新歌，分別係《Stay by my side》同埋《Secret of my heart》，呢兩首歌嘅銷量都有100萬左右。而《Secret of my heart》重係倉木第一次同名偵探柯南系列合作。
上檔掣

上檔掣（粵拼：soeng6 dong2 zai3），又叫Shift掣（粵拼：shift1 zai3），係啲鍵盤上高嘅一片橫掣，攞來喺輸入文本嗰陣長撳住再佮其他掣一齊來打出啲字符掣嘅上標符號嘅。好多時喺啲中文輸入法機制裏便，上檔掣亦都攞來切換中文/英文（其實係ASCII碼）輸入。喺啲遊戲裏便，好多時上檔掣係快走掣或者其他重要功能掣。連續撳5次上檔掣會觸發粘滯掣功能。
上檔掣喺電腦鍵盤好多係左右各一片，攞 ⇧ Shift 表示。
吉百利

吉百利類型子公司開檔1824年， 200年之前 (1824)嚮英格蘭伯明翰。創辦人尊‧吉百利（John Cadbury）總部地址英格蘭大倫敦Uxbridge Business Park緊要人物Dirk Van de Put(主席同行政總裁)產業朱古力品牌List of Cadbury brands母公司Mondelez International網址cadbury.co.uk
吉百利（Cadbury plc）係英國伯明翰嘅老牌糖果製造商，喺1824年創立，係目前全球最大嘅糖果公司。2006年，間公司共有2,500種產品，喺英國每年嘅營業額超過10億英鎊。1969年同飲品公司玉泉（Schweppes）合併。
2008年4月11號吉百利分拆美國飲品業務子公司Dr Pepper Snapple Group成為一間公開上市公司。根據分拆方案，每100股吉百利股票喺拆分後將可以分到64股倫敦上市嘅吉百利股票同埋12股紐約上市嘅Dr Pepper股票。
2008年12月24號朝日啤酒有限公司同意以5.50億英鎊，735億日圓（8.08億美元）收購吉百利喺澳洲嘅飲品業務同埋玉泉公司嘅非酒精飲品牌子。

歷史同發展
吉百利嘅歷史可以追溯到19世紀初。喺1824年，尊.吉百利（John Cadbury）喺英國伯明翰開始喺一間小店度賣朱古力同茶葉。起初，佢嘅店只賣可可飲品同朱古力食品。
喺1866年，尊個仔佐治.吉百利（George Cadbury）開始專心發展朱古力產品，將公司轉型為一間專業嘅朱古力製造商。佢嘅目標係生產高品質嘅朱古力，同時亦關注員工福利同社會責任。
1875年，佢哋發明咗世界上第一款牛奶朱古力，叫做「Cadbury Dairy Milk」。呢個產品好受歡迎，成為佢哋嘅招牌產品之一。
喺20世紀，吉百利持續擴大佢哋嘅業務，開設更多工廠同銷售點。佢哋亦推出唔同口味嘅朱古力產品，包括果仁朱古力、水果味朱古力同其他特色口味。吉百利嘅產品好受全球消費者喜愛，係一個國際知名嘅品牌。
喺2010年，吉百利被跨國食品公司Kraft Foods（而家係Mondelēz International）收購。呢個收購引起咗一啲爭議同反對聲音，因為吉百利喺英國有悠久嘅歷史同文化價值。不過，吉百利繼續喺全球各地生產同銷售佢哋嘅巧克力產品，並保持著佢哋嘅品牌特色同口碑。
請請

請請，又叫拱手、作揖，係兩隻手疊埋嘅手勢，有時會配合埋前後搖動，喺漢字文化圈傳統上有表示恭敬嘅意思。
英格蘭甲組足球聯賽

英格蘭甲組足球聯賽（英文：Football League One），加上冠名贊助就叫做Sky Bet甲組聯賽（Sky Bet Football League One），簡稱英甲聯或者英甲（The League One），係英格蘭第三級別嘅足球聯賽，僅次於英格蘭超級聯賽同埋英格蘭冠軍聯賽。

賽制
英甲共有 24 支球隊，喺同一球季內，球隊之間互相對賽兩次，主客各一次，贏波有 3 分，輸波 0 分，打和各得 1 分。聯賽積分榜係以獲得分數、得失球差及入球數目順序編排名次，如果以上三項完全相同，就要以附加賽決定名次。
英甲採用升三降四制，踢晒所有賽事後積分榜最高嘅頭兩名，同埋第三至第六名透過附加賽勝出嘅球隊升上英冠，位置由英冠最尾嗰三隊取代。同時榜尾嗰四隊就會降落英乙，位置由英乙頭三名及第四至第七名透過附加賽勝出嘅球隊取代。